2 Raja-Raja - Aceh Bible - Old Testament / 2Kings-15\nNibak thon keu dua ploh tujoh geumat keurajeuen lé Raja Yerobeam II ateueh Israel, Uzia bin Amazia jeuet keu raja Yehuda.\n2 Nibak watéenyan gobnyan meu-umu 16 thon dan geumat peurintah di Yerusalem 52 thon treb jih. Ma gobnyan asai geuh di Yerusalem nan geuh Yekholya.\n3 Saban cit lagée ureuëng syiek gobnyan Uzia pi geupeubuet buet nyang lumpah that galak até TUHAN.\n4 Teuma, sayang that, gobnyan hana geupeuhanco bubena teumpat gob seumah dewa, lé sababnyan rakyat teutab jipeuseumah keureubeuen dan jitot keumeunyan nibak teumpat nyan.\n5 TUHAN geupeuteuka ateueh gobnyan peunyakét kulét nyang bit-bit parah, sampoe meuninggai donya peunyakét nyan teutab hana puléh. Gobnyan teupeuaséng nibak saboh rumoh dan teupeubeubaih nibak buet-buet gobnyan. Yotam aneuëk agam gobnyan geupeurintah rakyat sibagoe waki geuh.\n6 Kisah nyang laén keuhai Raja Uzia ka teucetet lam kitab Seujarah Raja-raja Yehuda.\n7 Uzia meuninggai donya dan teupeukubu nibak lampôh jrat raja-raja di Banda Nabi Daud. Yotam aneuëk agam gobnyan jeuet keu raja keugeunantoe gobnyan.\n8 Nibak thon nyang keu lhée ploh lapan geumat keurajeuen lé Raja Uzia ateueh Yehuda, Zakharia bin Yerobeam II jeuet keu raja Israel nyang geumat peurintah di Samaria nam buleuen treb jih.\n9 Saban lagée raja-raja nyang mat peurintah sigohlom nyan, gobnyan pi meudesya ubak TUHAN. Gobnyan geuseutôt buet nyang jeuhet nyang geupeubuet lé Raja Yerobeam I, nyang ka geupeujeuet Israel meudesya.\n10 Salum bin Yabes meukomplot keuneuk jilawan Raja Zakharia, dan jipoh maté gobnyan di Yibleam, dan laju jeuet keuraja geunantoe gobnyan.\n11 Deungon lagéenyan teuka kheueh peue nyang ka geupeujanji lé TUHAN ubak Raja Yehu bahwa aneuëk cucoe gobnyan sampoe ubak keuturonan nyang keupeuet teuma jeuet keu raja Israel. Kisah nyang laén keuhai Raja Zakharia, na teucetet lam kitab Seujarah Raja-raja Israel.\n13 Nibak thon nyang keu lhée ploh sikureueng geumat keurajeuen lé Raja Uzia ateueh Yehuda, Salum bin Yabes jeuet keu raja Israel. Gobnyan geumat peurintah di Samaria cit sibuleuen\n14 sabab Menahem bin Gadi jijak nibak Tirza u Samaria, laju jipoh maté Salum, dan jeuet keuraja geunantoe gobnyan.\n15 Watée teungoh jijak nibak Tirza nyan, lé Menahem jipeuhanco sapansapa banda Tifsah meunan cit deungon daerah-daerah nyang na bansilingka nyan, meunan cit peunduduek nyang na disinan pi habéh geupoh hana nyang tinggai, sabab bandanyan hana jitem meunyeurah ubak geuhnyan, inong-inong mume nyang na lam bandanyan geuprah pruet. Kisah nyang laén keuhai Raja Salum, meunan cit keuhai komplotan gobnyan, ka teucetet lam kitab Seujarah Raja-raja Israel.\n17 Nibak thon nyang keu lhée ploh sikureueng keurajeuen Raja Uzia ateueh Yehuda, Menahem bin Gadi jeuet keu raja Israel, dan geumat peurintah di Samaria na siploh thon treb jih.\n18 Siumu udeb gobnyan meudesya ubak TUHAN sabab geuseutôt buet Raja Yerobeam I, nyang teupeujeuet ureuëng Israel meudesya.\n19 Watée Pul raja Asyur jijak prang Israel, lé Menahem geujok keu gobnyan 34.000 kilogram pirak mangat gobnyan geutulông peukong keurajeuen Menahem ateueh Israel.\n20 Cara Menahem meuteumé péng nyan na kheueh gobnyan geupaksa ureuëng-ureuëng kaya di Israel mangat jijok limong ploh péng pirak tieb-tieb ureuëng. Lé sababnyan Pul geutinggai nanggroe nyan dan geuwoe nanggroe geuh keudroe.\n21 Kisah laén keuhai Raja Menahem na teucetet lam kitab Seujarah Raja-raja Israel.\n22 Gobnyan meuninggai donya dan laju teukubu, dan Pekahya aneuëk gobnyan teubaiát jeuet keu raja geunantoe gobnyan.\n23 Nibak thon keu limong ploh keurajeuen Raja Uzia ateueh Yehuda, Pekahya bin Menahem jeuet keu raja Israel dan geumat peurintah di Samaria dua thon treb jih.\n24 Gobnyan meudesya ubak TUHAN sabab geuturot buet nyang jeuhet nyang geupeubuet lé Raja Yerobeam I, nyang peujeuet ureuëng Israel meudesya.\n25 Sidroe lamkawan uléebalang gobnyan, na kheueh Pekah bin Remalya, jimeukumplot deungon ureuëng Gilead nyang le jih na\n50 droe. Dan lam saboh kuta nibak meuligoe di Samaria awaknyan jipoh maté Pekahya meusajan ngon dua teuk nyang laén nyang nan jih Argob dan Arye. Lheuehnyan Pekah jeuet keuraja geunantoe Pekahya.\n26 Kisah laén keuhai Raja Pekahya na teucetet lam kitab Seujarah Raja-raja Israel.\n27 Nibak thon nyang keu limong ploh dua keurajeuen Raja Uzia ateueh Yehuda. Pekah bin Remalya jeuet keu raja Israel. Gobnyan geumat peurintah di Samaria\n20 thon treb jih.\n28 Gobnyan meudesya ubak TUHAN sabab gobnyan geuseutôt buet Raja Yerobeam I nyang geupeujeuet Israel ka meudesya.\n29 Watée peumeurintah Pekah nyan, Tiglat-Pileser raja Asyur geureubot banda Iyon, Abel-Bet-Maakha, Yanoah, Kedes, Hazor, daerah Gilead, Galilea dan Naftali. Peunduduek nyang na disinan teuangkot cit sibagoe ureuëng keunong teuen u Asyur.\n30 Bak thon nyang keudua ploh watée keurajeuen Raja Yotam bin Uzia ateueh Yehuda, Hosea bin Sela ka meukomplot keuneuk jilawan Raja Pekah dan laju jipoh maté gobnyan, lé sababnyan teuma geuhnyan laju jeuet keuraja keugeunantoe gobnyan.\n31 Kisah nyang laén keuhai Raja Pekah ka teucetet lam kitab Seujarah Raja-raja Israel.\n32 Nibak thon nyang keudua watée keurajeuen Raja Pekah bin Remalya ateueh Israel, Yotam bin Uzia jeuet keuraja Yehuda.\n33 Nibak watéenyan gobnyan na umu 25 thon dan gobnyan geumat peurintah di Yerusalem 16 thon treb jih. Ma gobnyan Yerusa binti Zadok.\n34 Yotam geumeubuet nyang paleng mangat até TUHAN, saban cit lagée ureuëng syiek gobnyan Raja Uzia.\n35 Teuma sayang that, teumpat-teumpat gob seumah dewa hana geupeuhanco, lé sababnyan rakyat teutab jimeukeureubeuen dan jitot keumeunyan nibak teumpat nyan. Yotam kheueh nyang peudong babah Pintoe Geureubang Utara di Baét TUHAN.\n36 Nibak peumeurintahan Yotam, TUHAN ka geupeuphon kirém Rezin raja Siria dan Pekah raja Israel keuteujak prang Yehuda. Kisah nyang laén keuhai Raja Yotam na teucetet lam kitab Seujarah Raja-raja Yehuda.\n38 Gobnyan meuninggai donya dan teupeukubu nibak lampôh jrat raja-raja nibak Banda Nabi Daud. Ahas aneuëk gobnyan jeuet keuraja keugeunantoe gobnyan.